Ariwnteke ini,
hawkri danuh adahan judeyenevwi fetya ayge Jerusalém adahan kiyene ku samah amekenegben barewha ini leglis kewye Uhokri Givin ariw nivathawni.
Kuwis ahawkanavrik mwokweki.
Ayge Uhokri Givin ig Kiyavwiye Jesus wewvari ayaranwew payt amun ini iwetrit kewye amekene Salomão giwetri.
Neras judeyenevwi giwewkistenkis danuh atere git Kiyavwiye Jesus.
Igkis pahadguhwe ganwat.
Igkis awna git:
— Ka muwaka ayamwa wowhu takuniptima akiw.
Asa akkaw wotuh kurinewa baki pis igyewatma Cristo,
Uhokri gikanyan adahan ukumaduketni.
Igme kaytwa giwnkis:
— Kuwis nah akkaw yit,
heneme yis ka timepkere nuwnuh.
Ini annut ku pariye nah keh giwntak Niguh ini akkan huwewe ku pariyene nah.
Yisme ka iha nuwnuh mmanawa yis ka gaytakisma nuvigvuh ku kamin nah kinetihwa amakohnokwa.
Ku pariye hiyeg igyewa nudahan ignes hiyak nukuvimna.
Nahme hiyaknigkis.
Igkisme batek wew nukakuh.
Nah keh igkis aymuhwanek gimun Uhokri adahan avanenekwa.
Igkis ka biyukti giw Uhokri.
Yuma pahavwinema hiyeg hiya giwiwhkakkis ayteke nuwakutak.
Niguh ku pariye gikeptenkis nutuh ig datte ariw madikte.
Yuma pahavwinema hiyeg hiya awiwhka ariknawnema giwakutak Niguh.
Nah gikak Niguh usuh pahavwiwa pawtak.
Ku aysaw neras judeyenevwi giwewkistenkis timep inakni iwit igkis kidise tip akiw adahan givedkepten.
Ig Kiyavwiye Jesus hiyapni hene,
ig awna gitkis:
— Kuwis nah keh ka aynsima annut,
kibeyne annut giwntak Niguh.
Pariyeva annut kavatra yis nuvedkepten?
Igkisme kaytwa giwn:
— Usuh ka padakpi avatrama kibeyne annut.
Usuh padakpi avatra ku samah pis makuksebdihne Kiyavwiye Uhokri.
Pis he awaygnen amadgaya inin,
heneme pis ikawvari ke wotbe pis Uhokribe.
Igme awna gitkis:
— Yidahanwa yikumadukan awna:
“Kiyavwiye Uhokri awna ku yis Uhokriyanvu.”
Ini Uhokri gannasan in avanenekwa awna wadit.
Amadgatak inakni gannasan ig awna ku neras ku pariye gikanyanvu adahan ignes ekkenes giwn ig awna ku igkisnewa Uhokriyanvu.
Nah kaniyka nah awahkiska atan gavit Niguh adahan nah yamnihten.
Mmah nikwe yis ikiy ku nah makuksene Uhokri awaku ku samah nah awna ku nah Uhokri gikamkayh?
Ku yis ka hiyap nah keh annut giwntak Niguh,
nikwe yis ka muwaka iha inakni nuwnuh.
Heneme ku yis hiyap nah inyewa keh annut giwntak Niguh,
ihpanabay ku nah igyewa gikamkayh.
Hiyawa yis ka iha inakni nuwnuh ku nah gikamkayh,
heneme nannuh akkin yit huwewe.
Ayge nikwe yis hiyakun ku nah gikak Niguh usuh pahavwiwa pawtak.
Igkis timapni hene,
pahaynewat akiw igkis givewkankis gikamaxwitni,
heneme ig pese giwkis akiw.
Ariwnteke ini ig Kiyavwiye Jesus tivik manuke egu warik Jordawh akiw.
Ig danuh atere ku kiney Joawh Batista pitatye kaywene hiyeg.
Ayge ig misekwe.
Ka aynsima hiyeg atere git.
Igkis awna:
— Amekenemni Joawh Batista ka keh annut,
heneme ig awna inyewa inetit gimin ner awayg.
Ayge ka aynsima hiyeg ihevye giwn.